จำกัดความเสี่ยงฟิวเจอร์ส ด้วยการตัดขาดทุน
สัปดาห์ก่อน คอลัมน์ &#8220;นัดพบอนุพันธ์&#8221; ได้เปรียบเทียบต้นทุนของการทำกำไรในตลาดขาลงระหว่าง การ Short Selling ในหุ้น กับการ Short Futures โดยได้มีข้อสังเกตเกี่ยวกับการ Short Futures ว่ามีต้นทุนที่ต่ำกว่า ในสัปดาห์นี้จะขอเล่าถึงอีกแนวคิดสำคัญในการซื้อขายฟิวเจอร์ส นั่นก็คือ การควบคุมผลขาดทุนในการเทรด หรือการตัดผลขาดทุน (Cut Loss) นั่นเอง
10 ส.ค. 2555

สัปดาห์ก่อน คอลัมน์ “นัดพบอนุพันธ์” ได้เปรียบเทียบต้นทุนของการทำกำไรในตลาดขาลงระหว่าง การ Short Selling ในหุ้น กับการ Short Futures โดยได้มีข้อสังเกตเกี่ยวกับการ Short Futures ว่ามีต้นทุนที่ต่ำกว่า ในสัปดาห์นี้จะขอเล่าถึงอีกแนวคิดสำคัญในการซื้อขายฟิวเจอร์ส นั่นก็คือ การควบคุมผลขาดทุนในการเทรด หรือการตัดผลขาดทุน (Cut Loss) นั่นเอง
ก่อนที่จะเข้ามาซื้อหรือขายสัญญาฟิวเจอร์ส ผู้ลงทุนต้องคาดการณ์ว่าในอนาคตราคาสินค้าอ้างอิงจะเพิ่มขึ้นหรือลดลง เช่น หากคาดว่าราคาหุ้น KTB กำลังจะขึ้น ก็อาจ Long KTB Futures เพื่อทำกำไร ซึ่งหากราคาหุ้น KTB เพิ่มขึ้นตามที่คาดไว้ ราคา KTB Futures ก็จะเคลื่อนไหวไปในทิศทางดังกล่าวด้วย ผู้ลงทุนที่ Long KTB Futures ไว้จึงได้กำไร แต่ในกรณีตรงกันข้าม หากราคาหุ้น KTB ลดลงสวนทางกับที่คาดไว้ ก็จะทำให้ราคา KTB Futures ลดลงตาม เกิดเป็นผลขาดทุน และส่งผลให้มูลค่าเงินหลักประกันลดลงด้วย ซึ่งหากมูลค่าหลักประกันลดต่ำลงมากจนต่ำกว่าระดับเงินประกันขั้นต่ำที่โบรกเกอร์กำหนดไว้ (Maintenance Margin) ผู้ลงทุนก็ต้องนำเงินลงทุนมาวางเป็นหลักประกันเพิ่มเติม
แนวทางรับมือกับเหตุการณ์ที่จะเกิดผลขาดทุนในการเทรดฟิวเจอร์ส ก็คือ การตัดขาดทุน หรือ Cut Loss ด้วยการปิดสถานะนั่นเอง เช่น หากซื้อ KTB Futures ไว้ แล้วราคากลับลดลง ก็ควรจะปิดสถานะด้วยการขาย KTB Futures ที่ครบกำหนดอายุในเดือนเดียวกับที่ได้เปิดสถานะไว้ในตอนต้น
ถึงแม้การ Cut Loss จะเป็นเพียงหลักการพื้นฐานที่ผู้ลงทุนตัดสินใจถอนตัวเพื่อหยุดผลขาดทุนที่อาจจะเพิ่มขึ้นเรื่อยๆ แต่ในทางปฏิบัติ การ Cut Loss เป็นสิ่งที่ผู้ลงทุนหลายท่านอาจทำใจปฏิบัติตามได้ลำบาก โดยเฉพาะผู้ลงทุนบางท่านที่เคยซื้อขายหุ้นมาก่อน เนื่องจากหลายท่านอาจเคยใช้แนวทางการเฉลี่ยผลขาดทุนด้วยการทยอยซื้อหุ้นเพิ่มเติมเมื่อราคาหุ้นตก เพื่อทำให้ต้นทุนเฉลี่ยลดลง แต่การนำแนวทางดังกล่าวมาใช้กับฟิวเจอร์สถือว่าเป็นแนวทางที่ไม่เหมาะสม เนื่องจากสัญญาฟิวเจอร์สมีอายุจำกัด อีกทั้งโบรกเกอร์จะคิดผลกำไรขาดทุนที่เกิดขึ้นในทุกๆ สิ้นวันทำการ การถัวเฉลี่ยต้นทุนจึงอาจเพิ่มผลขาดทุนให้กับพอร์ตลงทุนได้
การจะใช้แนวทางการ Cut Loss ให้มีประสิทธิผลนั้น ในเบื้องต้นผู้ลงทุนควรกำหนดจุดขาดทุนที่ยอมรับได้ เอาไว้ก่อนเข้ามาซื้อขายฟิวเจอร์ส ซึ่งส่วนนี้จะช่วยควบคุมความเสี่ยงจากการลงทุนได้เป็นอย่างดี ทั้งนี้ การพิจารณาหาจุดขาดทุนที่ยอมรับได้นั้น ก่อนอื่นผู้ลงทุนต้องพิจารณาตัวเองใน 23 ประเด็นหลักต่อไปนี้ก่อน กล่าวคือ ท่านเป็นคนที่ยอมรับความเสี่ยงได้มากหรือน้อยแค่ไหน ประเด็นต่อมา คือ หาก Futures ขาดทุนแล้วจะส่งผลกระทบกับพอร์ตทั้งหมดมากน้อยเพียงใด ซึ่งหากเงินที่ใช้ในการซื้อขาย Futures ไม่ใช่สัดส่วนใหญ่ ก็ถือว่าผู้ลงทุนยังมีสายป่านยาวและอาจยอมรับผลขาดทุนได้มากกว่าคนที่มีสายป่านสั้น นอกจากนี้อีกประเด็นที่สำคัญก็คือ ผู้ลงทุนมีความมั่นใจในการคาดการณ์ทิศทางในแต่ละครั้งมากน้อยเพียงใด ซึ่งในส่วนนี้ก็ขึ้นอยู่กับข้อมูลที่ผู้ลงทุนมีอยู่ โดยอาจใช้ประกอบกับเครื่องมือหรือโปรแกรมช่วยคำนวณต่างๆ ที่บรรดาโบรกเกอร์มีให้บริการ
สำหรับเครื่องมือสำคัญที่สามารถนำมาใช้ในเรื่องของการตัดขาดทุนได้เป็นอย่างดี หนึ่งในนั้นก็คือ คำสั่ง Stop Order ซึ่งในครั้งต่อๆ ไป นัดพบอนุพันธ์จะนำรายละเอียดการใช้คำสั่ง Stop Order มาเล่าให้ฟังนะครับ
พิเศษ!!! ตลาดอนุพันธ์ฯ ขอเชิญท่านที่สนใจประยุกต์ใช้ Technical Analysis ในการจับสัญญาณซื้อขายสัญญาฟิวเจอร์ส ร่วมฟังบรรยายพิเศษ “รวย หุ้น &amp; ฟิวเจอร์ส ด้วย เทคนิคอล” ในวันเสาร์ที่ 18 ส.ค. 2555 เวลา 09.30-12.00 น. ณ หอประชุมศาสตราจารย์สังเวียน อินทรวิชัย อาคารตลาดหลักทรัพย์แห่งประเทศไทย โดยไม่เสียค่าใช้จ่าย ผู้สนใจสามารถสอบถามรายละเอียดได้ที่ SET Call Center 02-229-2222 หรือ www.TFEX.co.th